b'\n_START_ARTICLE_\nMonivarpainen kissa\n_START_PARAGRAPH_\nMonivarpainen kissa eli laivakissa, suokissa tai Hemingwayn kissa on kissa, jolla on tavallista enemm\xc3\xa4n varpaita. Ylim\xc3\xa4\xc3\xa4r\xc3\xa4iset varpaat johtuvat geenivirheest\xc3\xa4. Geenivirheen aiheuttama polydaktylia on tavallista yleisempi maine coon -rodun kissoilla. Monivarpaisia kissoja on ymp\xc3\xa4ri maailmaa, niin rotu- kuin tavallisissa maatiaiskissoissakin._NEWLINE_Monivarpaisella kissalla usein yksi ylim\xc3\xa4\xc3\xa4r\xc3\xa4inen varvas kiertyy \xe2\x80\x9dpeukaloksi\xe2\x80\x9d tassun reunaan. Kissa kykenee tarttumaan n\xc3\xa4in k\xc3\xa4dellisten tavoin esimerkiksi k\xc3\xb6ysiin, kaiteisiin tai kahvoihin. Monivarpaisuus on esimerkki evoluutiossa hy\xc3\xb6dyllisest\xc3\xa4 mutaatiosta. Mutaatio on havaittu ensimm\xc3\xa4isen kerran 1600-luvulla Bostonissa._NEWLINE_Tassun erikoinen muoto voi aiheuttaa kissalle ongelmia liikkuessa: k\xc3\xa4vely saattaa olla \xe2\x80\x9dhumalaista\xe2\x80\x9d puolelta toiselle vaappuvaa. Osa monivarpaisista kissoista on uimataidottomia tai ne t\xc3\xa4ytyy varta vasten \xe2\x80\x9dopettaa\xe2\x80\x9d uimaan._NEWLINE_Kirjailija Ernest Hemingway oli erityisen mieltynyt monivarpaisiin kissoihin. H\xc3\xa4nell\xc3\xa4 oli monivarpainen kissa, jonka j\xc3\xa4lkel\xc3\xa4isi\xc3\xa4 el\xc3\xa4\xc3\xa4 edelleen Hemingwayn kotimuseossa. Kissa oli tuotu Key Westiin Kuubasta._NEWLINE_Monivarpaisen kissan kutsumanimist\xc3\xa4 \xe2\x80\x9dlaivakissa\xe2\x80\x9d tulee siit\xc3\xa4, ett\xc3\xa4 aikoinaan monivarpaiset kissat olivat erityisen suosittuja laivakissoina, sill\xc3\xa4 monivarpaisuus auttaa tasapainon yll\xc3\xa4pit\xc3\xa4misess\xc3\xa4 ja monivarpaiset kissat selvisiv\xc3\xa4t vaikeissa tilanteissa, kuten myrskyiss\xc3\xa4, normaaleja paremmin. Katsottiin, ett\xc3\xa4 monivarpainen kissa on laivakissana tavallista kissaa onnekkaampi.'